Fredag blev ishockeykampen mellem Aalborg Pirates og Frederikshavn White Hawks pludselig afbrudt af et kanonslag, affyret fra tilskuerrækkerne. Kun få meter væk stod White Hawks-spilleren Rasmus Søndergaard, der til Kanal Frederikshavn fortæller , at han nærmest oplevede det som en eksplosion. - Det er uhørt at gøre sådan noget i en kamp, hvor der er så mange mennesker, og det er en festdag, siger Rasmus Søndergaard til Kanal Frederikshavn. Han har ifølge Kanal Frederikshavn spillet over 700 ligakampe og mindes ikke at have oplevet noget lignende. Tre personer forbydes adgang Episoden skete mod slutningen af kampen, som var afbrudt i flere minutter efter, mens der udenfor banen var tumult, og flere tilskuere blev udvist. -   Det er fuldstændig latterligt og tåbeligt. Jeg håber, de har fået fat i dem, som gjorde det, siger Rasmus Søndergaard til Kanal Frederikshavn. Vagterne forsøgte under kampen at finde ud af, hvem der havde affyret kanonslaget, og selvom flere blev vist ud, stod det uklart, hvem gerningsmanden var. Senere blev det dog meldt ud, at en person blev anholdt, og i alt tre personer forbydes adgang til arenaen i Frederikshavn.

Referat:
Kanal Frederikshavn har talt med White Hawks spilleren Ramus Søndergaard, der befandt sig få meter fra det affyrede kanonslag.